Barrie Hough is die skrywer van verskeie jeugromans. Van sy jeugromans is verwerk tot dramas en hy het ook 'n aantal pryse vir sy romans ontvang.
Barrie Hough is gebore op 17 Januarie 1953. Hy word groot in Johannesburg en matrikuleer aan die Hoër Seunskool Helpmekaar waar sy Afrikaansonderwyser, die digter Lukas Malan, hom aanmoedig om te skryf. Hy studeer in Kommunikasiekunde aan die RAU en behaal ‘n M.A.-graad in Engels met ‘n verhandeling oor die dramaturg Athol Fugard. Aanvanklik hou hy skool by St. Barnabas College, maar word later toneelresensent by Beeld. Later word hy aangestel op die kultuurredaksie van Rapport, waar hy oor films, teater en die letterkunde skryf. Benewens die pryse wat hy vir sy jeugboeke gekry het, is hy ook in 1984 bekroon met die AA Vita-prys vir teaterjoernalistiek.
Droomwa (1990) ontvang ‘n silwer toekenning van die Sanlamprys vir jeuglektuur, die Alba Bouwerprys vir kinderlektuur en die C.P. Hoogenhoutprys.